জামায়াতে ইসলামী কিংবা এ ধরণের দলগুলি যে শাহবাগের উত্থানের বিরোধিতা করবে, সেটি তো লেখাই বাহুল্য। পরে আমরা দেখেছি, তাদের ওই বিরোধিতার সঙ্গে বিএনপিও কোরাস ধরেছে। তারা এই সত্যটি ভুলে গেছে, যে-জিয়াউর রহমান একসময় ধর্মভিত্তিক রাজনৈতিক দল গঠনের ওপর নিষেধাজ্ঞা তুলে নিয়ে সংবিধানে মারাত্মক ক্ষত সৃষ্টি করেছিলেন, ধর্মবাদী রাজনীতির ভয়াবহতা প্রত্যক্ষ করে সেই জিয়াউর রহমানই ১৯৮০ সালের সেপ্টেম্বরে বিএনপির কর্মশালায় বলেছিলেন, ‘‘কোন রাজনৈতিক আদর্শ ধর্মকে ভিত্তি করে হতে পারে না। একটা অবদান থাকতে পারে। কিন্তু ধর্মকে কেন্দ্র করে কখনওই রাজনীতি করা যেতে পারে না। অতীতে আমাদের অভিজ্ঞতা হয়েছে যে ধর্মকে কেন্দ্র করে পাকিস্তান সময়ে যখনই রাজনীতি করা হয়েছিল সেটা বিফল হয়েছে। কারণ ধর্ম ধর্মই। আমাদের অনেকে আছে যারা আমাদের দেশে যে বিভিন্ন ধর্ম রয়েছে, সেগুলোকে কেন্দ্র করে রাজনীতির পরিবেশ সৃষ্টি করতে চেষ্টা করেন। রাজনীতির রূপরেখা বানাতে চেষ্টা করেন, আমরা বারবার দেখেছি তারা বিফল হয়েছে। ধর্মের অবদান থাকতে পারে রাজনীতিতে, কিন্তু রাজনৈতিক দল ধর্মকে কেন্দ্র করে হতে পারে না। এটা মনে রাখবেন, এটা খুব গুরুত্বপূর্ণ।’’ (সূত্র : তারেক রহমান : অপেক্ষায় বাংলাদেশ/ এমাজউদ্দিন আহমেদ, মাজেদুল ইসলাম, শওকত মাহমুদ ও আবদুল হাই শিকদার সম্পাদিত, প্রকাশক: জিয়া ফাউন্ডেশন, ২০১০, পৃষ্ঠা ৩৮৯)।